Fredag den 26. oktober 2012

Markeder for finansielle instrumenter og ændring af EMIR-forordningen om OTC-derivater, centrale modparter og transaktionsregistre ***I

P7_TA(2012)0407

Europa-Parlamentets ændringer af 26. oktober 2012 til forslag til Europa-Parlamentets og Rådets forordning om markeder for finansielle instrumenter og om ændring af forordning [EMIR] om OTC-derivater, centrale modparter og transaktionsregistre (COM(2011)0652 - C7-0359/2011 - 2011/0296(COD)) (1)

2014/C 72 E/23

(Almindelig lovgivningsprocedure: førstebehandling)

[Ændring 1, medmindre andet er angivet]

EUROPA-PARLAMENTETS ÆNDRINGER (2)

til Kommissionens forslag

(1) Efter vedtagelsen af ændringerne blev sagen henvist til fornyet udvalgsbehandling, jf. forretningsordenens artikel 57, stk. 2, andet afsnit (A7-0303/2012).

(2) Ændringer: Ny eller ændret tekst er markeret med fede typer og kursiv; udgået tekst er markeret med symbolet▐.

Fredag den 26. oktober 2012

EUROPA-PARLAMENTETS OG RÅDETS FORORDNING

om markeder for finansielle instrumenter og om ændring af forordning (EU) nr. 648/2012 om OTC-derivater, centrale modparter og transaktionsregistre

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (1),

efter den almindelige lovgivningsprocedure (2), og

og ud fra følgende betragtninger:

(1) Den seneste finansielle krise har afsløret en række svagheder med hensyn til de finansielle markeders gennemsigtighed , som kan øge de skadelige socioøkonomiske virkninger. En styrkelse af denne gennemsigtighed er et af de fælles principper i bestræbelserne på at styrke det finansielle system som bekræftet i stats- og regeringschefernes erklæring fra G20-topmødet i London den 2. april 2009. For at øge gennemsigtigheden og forbedre det indre marked for finansielle instrumenter bør der indføres nye rammer med ensartede krav til gennemsigtigheden af de transaktioner, der udføres på markederne for finansielle instrumenter. Dette regelsæt bør bestå af en række fyldestgørende regler for en bred vifte af finansielle instrumenter. Det bør supplere de krav om gennemsigtighed, der er fastsat i Europa-Parlamentets og Rådets direktiv 2004/39/EF af 21. april 2004 om markedet for finansielle instrumenter (3), for ordrer og transaktioner i aktier.

(2) Højniveaugruppen vedrørende Finansielt Tilsyn i EU under ledelse af Jacques de Larosière opfordrede Unionen til at udvikle et mere harmoniseret finansielt regelsæt. I forbindelse med den fremtidige europæiske tilsynsstruktur understregede Det Europæiske Råd den 18. og 19. juni 2009 også behovet for at indføre et fælles europæisk regelsæt for alle finansieringsinstitutter i det indre marked.

(3) Den nye lovgivning bør således bestå af to forskellige retlige instrumenter, nemlig et direktiv og denne forordning. Disse to retlige instrumenter bør tilsammen danne den juridiske ramme for de krav, der skal finde anvendelse på investeringsselskaber, regulerede markeder og udbydere af dataindberetningstjenester. Denne forordning bør derfor læses sammen med direktivet. Behovet for at etablere et fælles regelsæt for alle institutioner med hensyn til visse krav og for at imødegå risikoen for regelarbitrage samt sikre øget retssikkerhed og mindre reguleringsmæssig kompleksitet for alle markedsdeltagere berettiger anvendelsen af et retsgrundlag, der giver mulighed for at vedtage en forordning. For at fjerne de resterende handelshindringer og betydelige konkurrenceforvridninger som følge af forskellene mellem nationale lovgivninger og for at undgå nye hindringer eller forvridninger er det nødvendigt at vedtage en forordning, hvormed der fastsættes fælles regler for alle medlemsstater. En sådan retsakt, der finder direkte anvendelse, har til formål på afgørende vis at bidrage til et bedre indre marked, og den bør derfor være baseret på bestemmelserne i artikel 114 i traktaten om Den Europæiske Unions funktionsmåde (TEUF) som fortolket i overensstemmelse med EU-Domstolens faste praksis.

(4) Der blev med direktiv 2004/39/EF indført regler for at gøre handel med aktier, der er optaget til handel på et reguleret marked, før- og efterhandelsgennemsigtig og for indberetning af transaktioner med finansielle instrumenter, der er optaget til handel på et reguleret marked, til de kompetente myndigheder; direktivet bør omarbejdes for på passende vis at tage højde for udviklingen på de finansielle markeder og for at afhjælpe svaghederne og at lukke de smuthuller, der bl.a. blev fremhævet i forbindelse med krisen på det finansielle marked.

(5) Bestemmelser for handel og reguleringsmæssige gennemsigtighedskrav bør vedtages i form af direkte gældende lovgivning, der finder anvendelse på alle investeringsselskaber, som bør følge ensartede regler på alle Unionens markeder, med henblik på at sikre en ensartet anvendelse af en fælles lovramme, styrke tilliden til gennemsigtigheden på markederne i hele Unionen, reducere reguleringsmæssig kompleksitet og selskabernes efterlevelsesomkostninger, særlig for finansielle institutioner, der opererer på tværs af grænserne, samt bidrage til at afskaffe konkurrenceforvridning. Vedtagelsen af en forordning, der sikrer direkte anvendelse, er den bedste løsning til at opfylde disse lovgivningsmæssige mål, sikre ensartede betingelser og forebygge divergerende nationale krav, som kan opstå ved gennemførelsen af et direktiv.

(6) Der bør klarlægges definitioner af "reguleret marked" og "multilateral handelsfacilitet" (MHF), som forbliver indbyrdes nøje afstemte, således at de afspejler det forhold, at begreberne reelt dækker over samme funktion (organiseret handel). Definitionerne bør ikke omfatte bilaterale systemer, hvor et investeringsselskab udfører hver handel for egen regning, selv om det optræder som en risikofri modpart, der skydes ind mellem køber og sælger. Udtrykket "system" omfatter såvel alle markeder, der består af både et regelsæt og en markedsplatform, som markeder, der udelukkende fungerer på grundlag af et regelsæt. Regulerede markeder og MHF'er er ikke tvunget til at forvalte et "teknisk" system til matchning af ordrer og bør være i stand til at forvalte andre handelsprotokoller, herunder systemer, hvorved brugerne kan anmode om prisstillelser fra flere leverandører . Et marked, som udelukkende består af et regelsæt for optagelsen af medlemmer, optagelsen af instrumenter til handel, handel mellem medlemmer, transaktionsindberetning og i givet fald gennemsigtighedskrav, er i denne forordnings forstand et reguleret marked eller en MHF, og de transaktioner, der udføres i henhold til disse regler, anses for at være udført i henhold til et reguleret markeds eller en MHF's system. Definitionerne kræver, at interesserne sammenbringes på en sådan måde, at det fører til indgåelsen af en kontrakt, hvilket forekommer, hvor dens udførelse foregår efter systemets regler eller ved brug af systemets protokoller eller interne driftsprocedurer. Udtrykket "købs- og salgsinteresser" skal opfattes bredt og omfatte ordrer, prisstillelser og interessemarkeringer. Et af de vigtige krav vedrører forpligtelsen til , at interesserne sammenbringes i systemet efter faste regler, som fastsættes af systemets operatør, hvilket skal forstås således, at interesserne sammenbringes efter systemets regler eller ved brug af systemets protokoller eller interne driftsprocedurer (inklusive it-procedurer). Ved "faste regler" forstås regler, der ikke giver det regulerede marked eller markedsoperatøren eller det investeringsselskab, der driver en MHF, nogen skønsbeføjelse med hensyn til, hvorledes interesserne kan matches. ▐

(7) For at gøre de europæiske markeder mere gennemsigtige og effektive med henblik på at skabe ensartede konkurrencevilkår for de forskellige markedspladser, der tilbyder multilaterale handelstjenesteydelser, er det nødvendigt at indføre en ny kategori af handelsfacilitet (organiseret handelsfacilitet - OHF) for obligationer, strukturerede finansielle produkter, emissionskvoter og derivater og at sikre, at den reguleres på passende vis, og at reglerne for adgangen til faciliteten er uden forskelsbehandling. Denne nye kategori defineres bredt, således at den nu og i fremtiden vil kunne omfatte alle typer af organiseret udførelse og formidling af handel, der ikke svarer til de eksisterende markedspladsers funktioner eller reguleringsmæssige specifikationer. Det er således nødvendigt at indføre passende organisatoriske krav og gennemsigtighedsregler, der fremmer en effektiv prisfastsættelse. Denne nye kategori omfatter mæglernetværk (broker crossing systems), som kan beskrives som interne elektroniske matchingsystemer, der drives af et investeringsselskab, som udfører kundeordrer mod andre kundeordrer. Kategorien omfatter ligeledes de systemer, der er i stand til at handle clearingegnede og tilstrækkeligt likvide derivater , men som ikke har de karakteristika, som findes hos eksisterende kategorier af markedspladser . I modsætning til disse bør den ikke omfatte faciliteter, hvor der ikke udføres eller formidles nogen handel i systemet, herunder "opslagstavler", der anvendes til at reklamere for købs- og salgsinteresser, andre enheder, der samler potentielle købs- og salgsinteresser, eller elektroniske tjenesteydelser til efterfølgende handelsbekræftelse.

(8) Denne nye kategori af OHF vil supplere de eksisterende typer af markedspladser. Mens de regulerede markeder og MHF'erne er kendetegnet ved, at transaktionerne udføres efter faste regler, bør operatøren af en OHF have en vis skønsbeføjelse med hensyn til, hvorledes en transaktion skal udføres. Følgelig bør transaktioner, der udføres på en OHF, som drives af et investeringsselskab eller en markedsoperatør, være underlagt regler for god forretningsskik, "best execution" og behandling af kundeordrer. Da en OHF , selv om det kun er tilgængelig for operatørens kunder, er en egentlig handelsplatform, bør operatøren imidlertid være neutral. En OHF-operatør bør være underlagt krav vedrørende ansvarlig håndtering af potentielle interessekonflikter og ikke-diskriminerende udførelse og bør således ikke have mulighed for i OHF'en at udføre en transaktion mellem forskellige tredjeparters købs- og salgsinteresser under medtagelse af kundeordrer, der samles i systemet mod hans egenkapital. Operatørerne bør således heller ikke foretage systematisk internalisering i deres OHF.

(9) Al organiseret handel bør udføres på regulerede markedspladser med maksimal gennemsigtighed, både før og efter handel. Der bør derfor gælde behørigt afvejede gennemsigtighedskrav for alle typer markedspladser, samt alle finansielle instrumenter, som handles på disse.

(10) Handel med depotbeviser, ETF'er (exchange-traded funds), certifikater, andre lignende finansielle instrumenter og andre aktier end dem, der er optaget til handel på et reguleret marked, foregår på stort set samme måde og opfylder et næsten identisk økonomisk mål som handel med aktier, der er optaget til handel på et reguleret marked. Bestemmelserne om gennemsigtighed, der gælder for aktier, der er optaget til handel på regulerede markeder, bør derfor udvides til også at omfatte disse instrumenter.

(11) Det erkendes, at der i princippet er behov for en ordning, der giver mulighed for at dispensere fra kravene om førhandelsgennemsigtighed for at fremme velfungerende markeder, men de nuværende bestemmelser om dispensation for aktier, der i øjeblikket gælder på grundlag af direktiv 2004/39/EF og forordning (EF) nr. 1287/2006 af 10. august 2006 om gennemførelse af Europa-Parlamentets og Rådets direktiv 2004/39/EF for så vidt angår registreringsforpligtelser for investeringsselskaber, indberetning af transaktioner, markedsgennemsigtighed, optagelse af finansielle instrumenter til handel samt definitioner af begreber med henblik på nævnte direktiv (4), bør dog undersøges nærmere for at fastslå, om det gældende anvendelsesområde og de gældende betingelser fortsat er hensigtsmæssige. For at sikre en ensartet anvendelse af dispensationer fra kravene om førhandelsgennemsigtighed i aktier og eventuelt andre lignende instrumenter og ikke-aktielignende produkter for specifikke markedsmodeller og typer og størrelser af ordrer, bør Den Europæiske Tilsynsmyndighed (Den Europæiske Værdipapir- og Markedstilsynsmyndighed) (ESMA), der er oprettet ved Europa-Parlamentets og Rådet forordning (EU) nr. 1095/2010 (5), vurdere hver enkelt dispensationsanmodnings forenelighed med denne forordning og fremtidige delegerede retsakter. ESMA's vurdering bør foreligge i form af en udtalelse i henhold til artikel 29 i forordning (EU) nr. 1095/2010. Desuden bør de eksisterende dispensationer for aktier gennemgås af ESMA inden for en passende tidsramme, og ESMA bør efter samme procedure foretage en vurdering af, om de fortsat er i overensstemmelse med reglerne i denne forordning og i de deri foreskrevne delegerede retsakter.

(12) Den finansielle krise har afsløret specifikke svagheder i den måde, hvorpå oplysninger om handelsmuligheder i og priserne på andre finansielle instrumenter end aktier er tilgængelige for markedsdeltagerne, særlig med hensyn til timing, detaljeringsniveau, lige adgang og pålidelighed. Der bør således indføres krav om betimelig før- og efterhandelsgennemsigtighed, der tager hensyn til de forskellige karakteristika og markedsstrukturer for særlige andre typer instrumenter end aktier , og som tilpasses efter behov, således at det kan fungere for "request-for quote"-systemer, uanset om de er automatiserede eller omfatter mundtlig handel. For at tilvejebringe et hensigtsmæssigt regelsæt for gennemsigtighed for alle relevante instrumenter bør disse regler finde anvendelse på obligationer og strukturerede finansielle produkter med et prospekt eller som enten er optaget til handel på et reguleret marked eller handles i en MHF eller en OHF, og på derivater, som handles eller er optaget til handel på regulerede markeder eller i MHF'er og OHF'er, eller som betragtes som kvalificerede til central clearing, samt, i tilfælde af efterhandelsgennemsigtighed, på derivater, der er indberettet til transaktionsregistre. Det er således kun de finansielle instrumenter, der ▐ er skræddersyede i deres konstruktion eller ikke er tilstrækkeligt likvide , som ikke vil være omfattet af gennemsigtighedskravene.

(13) Det er nødvendigt at indføre et passende niveau af handelsgennemsigtighed på markederne for obligationer, strukturerede finansielle produkter og derivater for at fremme værdiansættelsen af produkter samt en effektiv prisdannelse. Strukturerede finansielle produkter bør navnlig omfatte værdipapirer med sikkerhedsstillelse i aktiver som defineret i artikel 2, stk. 5, i forordning (EF) nr. 809/2004 (6), herunder bl.a. strukturerede kreditobligationer (collateralised debt obligations).

(13a) Af hensyn til retssikkerheden er det passende at skabe klarhed over visse undtagelser fra denne forordnings anvendelsesområde. Det er vigtigt at regulere valutaderivater, herunder valutaswaps, der indebærer kontakt afregning med et beløb, hvis størrelse fastsættes med valutaer som reference, for at sikre gennemsigtighed og integritet på markederne, ikke desto mindre bør spotvalutahandler ikke være omfattet af denne forordning. Tilsvarende er det vigtigt at præcisere, at forsikringskontrakter for så vidt angår aktivitetsklasser som fastlagt i bilag I til Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) (7) ikke er derivater i denne forordnings forstand, hvis de indgås med et forsikrings- eller genforsikringsselskab i Unionen eller et tredjeland. Endvidere bør risici opstået ved algoritmisk handel reguleres, men til algoritmisk handel hører ikke anvendelsen af algoritmer i forbindelse med efterhandelstjenesteydelser til risikoreduktion.

(14) For at sikre ensartede vilkår mellem markedspladser bør de samme krav til før- og efterhandelsgennemsigtighed finde anvendelse på de forskellige typer af markedspladser. Der bør foretages en afvejning af gennemsigtighedskravene , som bør være forholdsmæssige, for de forskellige typer instrumenter, herunder aktier, obligationer og derivater , og i den forbindelse bør der tages højde for investorers, udstederes og statsobligationsudstederes interesser og markedets likviditet. Derudover bør der foretages en afvejning af gennemsigtighedskravene for forskellige typer handel, herunder ordrebeholdning og buddrevne prisstillersystemer , f.eks. "request for quote"-systemer, samt hybride mæglingssystemer og mæglingssystemer med personlig kontakt (voice broking), og tages hensyn til emissions- og transaktionsstørrelse og de nationale markeders karakteristika.

(15) For at sikre, at over the counter-handel (OTC-handel) ikke forhindrer en effektiv prisfastsættelse eller gennemsigtige konkurrencevilkår mellem forskellige handelsformer, bør investeringsselskaber, der for egen regning foretager OTC-handel med finansielle instrumenter, være omfattet af passende krav om førhandelsgennemsigtighed, når denne handel foregår i deres egenskab af systematiske internalisatorer, i forhold til aktier, depotbeviser, ETF'er, certifikater eller andre lignende finansielle instrumenter og obligationer, strukturerede finansielle produkter og clearingegnede derivater.

(16) Et investeringsselskab, der udfører kundeordrer over egenkapitalen, bør betragtes som en systematisk internalisator, medmindre transaktionerne udføres uden for regulerede markeder, MHF'er og OHF'er på et ▐ ad hoc og uregelmæssigt grundlag. Systematiske internalisatorer bør defineres som investeringsselskaber, som på organiseret, regelmæssigt og systematisk grundlag handler for egen regning ved at udføre kundeordrer bilateralt uden for et reguleret marked, en MHF eller en OHF. For at opnå en effektiv anvendelse af denne definition på investeringsselskaber bør al bilateral handel , der gennemføres ved at udføre kundeordrer, være relevant, og de kvalitative kriterier for identifikation af investeringsselskaber, som er pålagt registrering som systematiske internalisatorer, jf. artikel 21 i forordning (EF) nr. 1287/2006, kunne suppleres med kvantitative kriterier , der opstilles pr. finansielt instrument eller aktivklasse . Mens en OHF er ethvert system eller facilitet, hvor forskellige tredjeparters købs- og salgsinteresser interagerer i systemet, bør en systematisk internalisator ikke have tilladelse til at sætte forskellige tredjeparters købs- og salgsinteresser i forbindelse med hinanden. For at garantere kvaliteten af prisdannelsesprocessen er det hensigtsmæssigt at begrænse de forhold, under hvilke OTC-handel kan gennemføres uden for en systematisk internalisator, og de kompetente myndigheder bør for så vidt angår aktier sørge for, at ingen deltagere i et system, hvor et investeringsselskab udfører kundeordrer mod sin egen egenkapital, har særlige privilegier med hensyn til udførelsen af ordren.

(17) Systematiske internalisatorer kan beslutte, at kun deres egne detailkunder eller kun deres egne professionelle kunder skal have adgang til deres stillede priser, eller at begge skal have adgang. De bør ikke kunne diskriminere inden for disse kategorier af kunder , men de bør have ret til at tage højde for forskelle mellem kunder, f.eks. for så vidt angår kreditrisiko. Systematiske internalisatorer er ikke forpligtede til at offentliggøre bindende prisstillelser for transaktioner med aktieinstrumenter over normal markedsstørrelse og med ikke-aktieinstrumenter over detailmarkedsstørrelse . Den normale markedsstørrelse eller detailmarkedsstørrelsen for enhver klasse af finansielle instrumenter bør ikke stå i et væsentligt misforhold til noget finansielt instrument, der indgår i den pågældende klasse.

(18) Det er hensigtsmæssigt at sikre, at så megen handel som muligt, der foretages uden for regulerede handelssystemer, finder sted i organiserede systemer, for hvilke der gælder passende gennemsigtighedskrav, og samtidig at sikre, at der kan indgås omfattende og uregelmæssige handler . Det er ikke formålet med denne forordning at kræve anvendelse af regler om førhandelsgennemsigtighed på OTC-transaktioner , der omfatter primærudstedelse , hvis kendetegn bl.a. er, at instrumenterne er skræddersyede og konstrueret med henblik på de særlige krav til finansielle eller ikke-finansielle modparter og er led i en forretningsforbindelse, der selv er kendetegnet ved handler over normal markedsstørrelse eller detailmarkedsstørrelse, og hvor handlerne foretages uden for de systemer, som det pågældende selskab normalt benytter til sine forretninger som systematisk internalisator.

(19) Markedsdata bør være let tilgængelige for brugerne i et format, som er så udspecificeret som muligt for at give investorer - og udbydere af datatjenesteydelser, der tjener deres behov - mulighed for at skræddersy deres dataløsninger i videst muligt omfang. Data om før- og efterhandelsgennemsigtighed bør derfor stilles til rådighed for offentligheden på "ubundtet" vis for at mindske omkostningerne for markedsdeltagere ved køb af data, og der bør anvendes godkendte offentliggørelsesordninger for at sikre sådanne datas ensartethed og kvalitet og for at kunne levere konsolideret information til efterhandelsdata.

(20) Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (8) og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (9) finder fuldt ud anvendelse på medlemsstaternes og ESMA's udveksling, overførsel og behandling af personoplysninger i forbindelse med denne forordning, særlig afsnit IV.

(21) I betragtning af den enighed, som parterne i G20-topmødet i Pittsburgh den 25. september 2009 nåede frem til med hensyn til at flytte handel med standardiserede OTC-derivatkontrakter til enten børser eller elektroniske handelsplatforme, afhængigt af, hvad der er mest hensigtsmæssigt, bør der defineres en formel forskriftsprocedure for at tillade handel mellem finansielle modparter og store ikke-finansielle modparter med alle derivater, som er blevet vurderet som clearingegnede, og som er tilstrækkeligt likvide til at finde sted på en række markedspladser, der er omfattet af tilsvarende regler. Hensigten med denne forordning er ikke at forbyde eller begrænse brugen af skræddersyede derivatkontrakter eller at gøre dem urimeligt bekostelige for ikke-finansielle institutioner. Der bør derfor ved vurderingen af tilstrækkelig likviditet tages hensyn til de nationale markedsforhold, herunder elementer som f.eks. antallet og typen af markedsdeltagere på et bestemt marked, og til transaktionsforhold, som f.eks. størrelsen og hyppigheden af transaktioner på dette marked. Hensigten med denne forordning er heller ikke at forhindre brugen af efterhandelstjenesteydelser til risikoreduktion.

(22) I betragtning af den enighed, som parterne i G-20-mødet i Pittsburgh den 25. september 2009 nåede frem til med hensyn til at flytte handel med standardiserede OTC-derivatkontrakter til enten børser eller elektroniske handelsplatforme, afhængigt af hvad der er mest hensigtsmæssigt, på den ene side, og den relativt lavere likviditet af forskellige OTC-derivater på den anden side, er det hensigtsmæssigt at fastsætte en passende række godkendte markedspladser, hvor der kan handles i henhold til denne aftale. Alle godkendte markedspladser bør være omfattet af nøje tilpassede krav i lovgivningen med hensyn til organisatoriske og operationelle aspekter, foranstaltninger til at mindske interessekonflikter, overvågning af al handelsaktivitet og før- og efterhandelsgennemsigtighed, der tilpasses det enkelte finansielle instrument og den enkelte handelsmodel . Der bør dog tages højde for den mulighed, som operatører af markedspladser har for skønsmæssigt at arrangere transaktioner i henhold til denne aftale mellem deres deltagere , for at forbedre betingelserne for udførelse og likviditet.

(23) Handelsforpligtelsen for disse derivater bør give mulighed for effektiv konkurrence mellem godkendte markedspladser. Derfor bør disse markedspladser ikke kunne påberåbe sig eksklusive rettigheder i relation til derivater, der er omfattet af denne handelsforpligtelse, der forhindrer andre markedspladser i at tilbyde handel med disse instrumenter. For at sikre en effektiv konkurrence mellem markedspladser for derivater er det vigtigt, at markedspladsernes adgang til centrale modparter er ikke-diskriminerende og gennemsigtig. Ikke-diskriminerende adgang til en central modpart vil betyde, at en markedsplads har ret til ikke-diskriminerende behandling med hensyn til, hvorledes kontrakter, der handles på dens platform, behandles med hensyn til sikkerhedsstillelseskrav og netting af økonomisk tilsvarende kontrakter samt cross-margining med forbundne kontrakter, der cleares af samme centrale modpart, og ikke-diskriminerende clearinggebyrer.

(24) For at sikre de finansielle markeders ordentlige funktion og integritet, investorbeskyttelse og finansiel stabilitet er det nødvendigt at indføre en mekanisme til overvågning af udformningen af investeringsprodukter og med beføjelser til at forbyde eller begrænse markedsføring, distribution og salg af ethvert investeringsprodukt eller finansielt instrument, som giver anledning til alvorlige betænkeligheder med hensyn til investorbeskyttelse, de finansielle markeders ordentlige funktion og integritet eller dele af eller hele det finansielle systems stabilitet, og med passende koordinerings- og interventionsbeføjelser for ESMA. De kompetente myndigheders og i særlige tilfælde ESMAS udøvelse af disse beføjelser bør være betinget af, at visse betingelser er opfyldt. Hvis disse betingelser er opfyldt, bør den kompetente myndighed eller i særlige tilfælde ESMA kunne indføre et forbud eller en begrænsning af forsigtighedsgrunde, før et investeringsprodukt eller finansielt instrument markedsføres, distribueres eller afsættes til kunder.

(25) De kompetente myndigheder bør underrette ESMA om de nærmere detaljer i deres anmodninger om positionsnedsættelse på en derivatkontrakt og om ethvert ad hoc-positionsloft eller forudgående positionsloft for at forbedre koordineringen og konvergensen med hensyn til, hvorledes disse beføjelser anvendes. De væsentlige oplysninger om eventuelle forudgående positionslofter, som anvendes af en kompetent myndighed, bør offentliggøres på ESMA's websted.

(26) ESMA bør kunne anmode alle om oplysninger om deres position i forhold til en derivatkontrakt, anmode om, at denne position reduceres, samt kunne begrænse personers mulighed for at foretage individuelle transaktioner i forbindelse med råvarederivater. ESMA bør derefter underrette relevante kompetente myndigheder om de foranstaltninger, myndigheden påtænker at gennemføre, og ESMA bør ligeledes offentliggøre disse foranstaltninger.

(27) Oplysninger om transaktioner med finansielle instrumenter bør indberettes til de kompetente myndigheder via et af ESMA koordineret system for at give dem mulighed for at konstatere og undersøge eventuelle tilfælde af markedsmisbrug, at sørge for redelige og velfungerende markeder samt overvåge investeringsselskabernes aktiviteter. Anvendelsesområdet for et sådant tilsyn omfatter alle instrumenter, der er optaget til handel på et reguleret marked eller handles på en markedsplads , samt alle instrumenter, hvis værdi afhænger af eller påvirker værdien af disse instrumenter. For at undgå unødvendige administrative byrder for investeringsselskaber bør finansielle instrumenter, som ikke handles på organiseret vis, og for hvilke der ikke kan foregå markedsmisbrug, udelukkes fra indberetningsforpligtelsen. Ved indberetningen bør der anvendes en identifikator for hver juridisk enhed, en "legal entity identifier", i overensstemmelse med G20-forpligtelserne. Kommissionen bør også rapportere om, hvorvidt indberetningernes indhold og format er tilstrækkeligt til at afdække markedsmisbrug, om prioriteringerne for overvågningen i betragtning af den enorme mængde indberettede data, hvorvidt der er behov for identiteten på den beslutningstager, der er ansvarlig for anvendelsen af en algoritme, og om specifikke ordninger, der er nødvendige for at sikre robust indberetning af værdipapirudlån og genkøbsaftaler for at gøre det muligt at føre tilsyn for alle relevante kompetente myndigheder.

(28) For at tjene deres formål som et redskab til markedsovervågning, bør transaktionsindberetninger indeholde en angivelse af den person, som har truffet den pågældende investeringsbeslutning, samt af de personer, der er ansvarlige for dens udførelse. Ud over den gennemsigtighedsordning, der er indført med Europa-Parlamentets og Rådets forordning (EU) nr. 236/2012 af 14. marts 2012 om short selling og visse aspekter af credit default swaps (10), giver også mærkningen af short selling nyttige supplerende oplysninger, der sætter de kompetente myndigheder i stand til at overvåge niveauerne for short selling. Investeringsselskaber skal vide, om der ved salg af aktier eller gældsinstrumenter udstedt af en statsemittent er tale om short selling. De kompetente myndigheder skal også have fuld adgang til registre på alle stadier af ordreudførelsen, lige fra den oprindelige beslutning om at handle, til selve udførelsen. Investeringsselskaber er derfor forpligtede til at opbevare registre om alle deres transaktioner med finansielle instrumenter, og operatører af platforme er forpligtede til at opbevare registre om alle ordrer, der afgives til deres systemer. ESMA bør koordinere udvekslingen af oplysninger mellem kompetente myndigheder for at sikre, at de har adgang til alle transaktions- og ordreregistre, herunder transaktioner og ordrer på platforme, der opererer uden for deres område, med finansielle instrumenter under deres tilsyn.

(29) Dobbelt indberetning af de samme oplysninger bør undgås. Indberetninger til handelsregistre, der er registrerede eller godkendte i overensstemmelse med forordning (EU) nr. 648/2012 for de relevante instrumenter, og som indeholder alle de til transaktionsindberetningsformål krævede oplysninger, bør ikke nødvendigvis indberettes til de kompetente myndigheder, men overføres til disse af transaktionsregistrene. Forordning (EU) nr. 648/2012 bør ændres med henblik herpå.

(30) Enhver udveksling eller overførsel af oplysninger fra kompetente myndigheder bør foregå i overensstemmelse med reglerne om videregivelse af personoplysninger som fastsat i Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (11). Enhver udveksling eller overførsel af oplysninger fra ESMA bør foregå i overensstemmelse med reglerne om overførsel af personoplysninger som fastsat i Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (12), som bør gælde fuldt ud for behandlingen af personoplysninger i forbindelse med denne forordning.

(31) Forordning (EU) nr. 648/2012 indeholder kriterier for, hvornår klasser af OTC-derivater bør være omfattet af clearingforpligtelsen. Dette forhindrer også konkurrenceforvridninger ved at kræve ikke-diskriminerende adgang til centrale modparter, der tilbyder clearing af OTC-derivater på markedspladser og ikke-diskriminerende adgang til handelsfeeds fra markedspladser til centrale modparter, der tilbyder clearing af OTC-derivater. Da OTC-derivater er defineret som derivatkontrakter, hvis udførelse ikke finder sted på et reguleret marked, er der behov for at indføre lignende krav for regulerede markeder i henhold til denne forordning. Har ESMA erklæret, at derivater også er omfattet, bør derivater, der handles på regulerede markeder, ▐ være omfattet af en clearingforpligtelse på samme måde som dem, der handles andre steder .

(32) Ud over kravene i direktiv 2004/39/EF, som forhindrer medlemsstaterne i uretmæssigt at begrænse adgangen til efterhandelinfrastrukturer såsom centrale modparter og afviklingsordninger, er det nødvendigt, at denne forordning ophæver forskellige andre handelsmæssige hindringer, der kan anvendes til at hindre konkurrence i clearing af omsættelige værdipapirer og pengemarkedsinstrumenter . For at undgå enhver form for diskriminerende praksis bør centrale modparter acceptere at cleare transaktioner, der finder sted på forskellige markedspladser, såfremt disse pladser opfylder de operationelle og tekniske krav, der fastsættes af den centrale modpart. Adgang bør kun nægtes, hvis en sådan adgang anses for at ville udgøre en klar trussel mod den centrale modparts gnidningsfrie og ordentlige funktion eller de finansielle markeders funktion på en måde, som skaber systemisk risiko .

(33) Markedspladser bør også have pligt til at sikre adgang, herunder til datafeeds, på et gennemsigtigt og ikke-diskriminerende grundlag for centrale modparter, som ønsker at cleare transaktioner, der udføres på markedspladsen, undtagen hvis en sådan adgang anses for at ville udgøre en trussel mod markedernes gnidningsfrie og ordentlige funktion . En central modparts ret til adgang til et handelssystem bør tage højde for ordninger, hvor adskillige centrale modparter benytter handelsfeeds fra samme handelssystem. Dette bør dog ikke føre til interoperabilitet vedrørende clearing af derivater eller til fragmentering af likviditet. Formålet med at fjerne barrierer og diskriminerende praksisser er at øge konkurrencen om clearing og handel med finansielle instrumenter med henblik på mindske investerings- og låneomkostninger, fjerne ineffektivitet og fremme innovation på Unionens markeder. Kommissionen bør fortsat overvåge efterhandelsinfrastrukturens udvikling nøje, og den bør i givet fald gribe ind for at forhindre konkurrenceforvridninger i at opstå i det indre marked.

(34) Tredjelandsselskabernes levering af tjenesteydelser i Unionen er underlagt nationale regelsæt og krav. Disse regelsæt er meget forskellige, og de selskaber, der er godkendt i henhold hertil, har ikke ret til at levere tjenesteydelser og ret til etablering i andre medlemsstater end i deres hjemland. Der bør derfor indføres en fælles lovramme på EU-niveau. Den fælles lovramme bør harmonisere det nuværende meget fragmenterede regelsæt, sikre retssikkerhed for og lige behandling af tredjelandsselskaber, der kommer ind i Unionen, sikre, at Kommissionen har foretaget en vurdering af effektiv ækvivalens i forhold til tredjelandenes retlige og tilsynsmæssige rammer, og sikre ensartede beskyttelsesniveauer for kunder i EU, der modtager tjenesteydelser fra tredjelandsselskaber, og sikre gensidig adgang til markeder i tredjelande. I forbindelse med anvendelsen af regelsættet bør Kommissionen og medlemsstaterne prioritere de områder højest, der er omfattet af G20-forpligtelser og aftaler med Unionens største handelspartnere, og tage højde for den centrale rolle, som Unionen spiller på finansielle markeder verden over og sikre, at opfyldelse af tredjelandes krav hverken hindrer EU-investorer og -udstedere i at investere i eller opnå finansiering fra tredjelande, eller hindrer tredjelandes investorer og udstedere i at investere, rejse kapital eller opnå andre finansielle tjenesteydelser i EU-markederne, medmindre dette er begrundet i objektive videnskabeligt baserede reguleringsproblemer.

(35) Leveringen af tjenesteydelser til detailkunder eller detailkunder, der har valgt at blive behandlet som professionelle kunder i Unionen, bør altid kræve etablering af en filial i Unionen. Etablering af en filial bør være underlagt tilladelse og tilsyn i Unionen. Der bør etableres passende ordninger for samarbejdet mellem de berørte kompetente myndigheder og den kompetente myndighed i tredjelandet. Leveringen af tjenesteydelser uden filial bør være begrænset til godkendte modparter og professionelle kunder, der ikke har fravalgt status som sådanne. Den bør være underlagt krav om registrering hos ESMA og tilsyn i tredjelandet. Der bør etableres passende samarbejdsordninger mellem ESMA og de kompetente myndigheder i tredjelandet.

(36) De i denne forordning fastsatte bestemmelser om, hvorledes tredjelandsselskaber skal levere tjenesteydelser eller udføre aktiviteter i Unionen, bør hverken forhindre personer, der er etableret i Unionen, i på deres eget initiativ at modtage investeringsservice fra et tredjelandsselskab i Unionen eller forhindre EU-investeringsselskaber eller -kreditinstitutter i at modtage investeringsservice eller udførte aktiviteter fra et tredjelandsselskab, eller forhindre kunder i at modtage investeringsservice fra et tredjelandsselskab via mægling fra et sådant kreditinstitut eller investeringsselskab. Leverer et tredjelandsselskab tjenesteydelser til en person, som er etableret i Unionen, på denne persons eget initiativ, bør disse tjenesteydelser ikke betragtes som værende leveret på Unionens område. Opsøger et tredjelandsselskab kunder eller potentielle kunder i Unionen eller forsøger et sådan selskab at fremme salget af eller reklamere for investeringsservice eller -aktiviteter sammen med accessoriske tjenesteydelser i Unionen, bør dette ikke betragtes som tjenesteydelser, der leveres på kundens eget initiativ.

(37) På de sekundære spotmarkeder for emissionskvoter er der opstået en række svigagtige fremgangsmåder, som kan undergrave tilliden til de ved direktiv 2003/87/EF indførte ordninger for handel med kvoter, og der træffes i øjeblikket foranstaltninger til styrkelse af registrene over emissionskvoter og betingelserne for åbning af en konto med henblik på handel med disse kvoter. For at styrke disse markeders integritet og sikre, at de fungerer effektivt, herunder bl.a. ved et fuldstændigt tilsyn med handelsaktiviteten, bør foranstaltningerne i direktiv 2003/87/EF kompletteres ved fuldt ud at medtage emissionskvoter under anvendelsesområdet for dette direktiv og for Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation (markedsmisbrugsdirektivet) (13) ▐.

(38) Beføjelsen til at vedtage retsakter bør delegeres til Kommissionen i overensstemmelse med artikel 290 i traktaten om Den Europæiske Unions funktionsmåde for så vidt angår specificeringen af visse definitioner; den nøjagtige formulering af handelsgennemsigtighedskrav; de nærmere betingelser for dispensation fra kravene om førhandelsgennemsigtighed; ordninger for forskudt offentliggørelse af efterhandelsoplysninger; kriterier for anvendelsen af kravene om førhandelsgennemsigtighed for systematiske internalisatorer; specifikke omkostningsrelaterede bestemmelser vedrørende tilgængeligheden af markedsdata; kriterierne for at give eller afslå adgang mellem markedspladser og centrale modparter; og en nærmere fastlæggelse af de betingelser, hvorunder trusler mod investorbeskyttelsen, de finansielle markeders ordentlige funktion og integritet eller stabiliteten i dele af eller hele det finansielle system i Unionen berettiger ESMA til at træffe foranstaltninger. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau og især med ESMA. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(39) For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser. Disse beføjelser bør med hensyn til vedtagelsen af en ækvivalensafgørelse vedrørende tredjelandes retlige og tilsynsmæssige rammer med henblik på tredjelandsselskabers levering af tjenesteydelser bør udøves i henhold til Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (14).

(40) Målene for denne forordning, nemlig at fastlægge ensartede krav for finansielle instrumenter med hensyn til offentliggørelse af handelstal, rapportering af transaktionsoplysninger, handel med derivater på organiserede markedspladser, ikke-diskriminerende adgang til clearingfaciliteter, beføjelser vedrørende produktintervention, beføjelser vedrørende positionsforvaltning og positionslofter og tredjelandsselskabers ydelse af investeringsservice eller udøvelse af investeringsaktiviteter, kan ikke i tilstrækkelig grad nås af medlemsstaterne, da det, selv om de nationale kompetente myndigheder er i en bedre position til at overvåge udviklingen på markedet, kun er muligt at danne sig et indtryk af den samlede virkning af de problemer, der vedrører handelsgennemsigtighed, transaktionsindberetning, handel med derivater og forbud mod produkter og praksisser, i en overordnet EU-kontekst, og kan derfor på grund af omfanget og virkningerne bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, som nedfældet i artikel 5 i traktaten om Den Europæiske Union. I overensstemmelse med proportionalitetsprincippet, jf. samme artikel, går denne forordning ikke videre, end hvad der er nødvendigt for at nå disse mål.

(41) Tekniske standarder inden for finansielle tjenesteydelser bør sikre passende beskyttelse af indskydere, investorer og forbrugere i hele Unionen. Da ESMA sidder inde med højt specialiseret faglig kompetence, vil det være effektivt og hensigtsmæssigt at lade denne myndighed få til opgave at udarbejde udkast til forskriftsmæssige og gennemførelsesmæssige tekniske standarder, som ikke indebærer politikbeslutninger, med henblik på forelæggelse for Kommissionen.

(42) Kommissionen bør vedtage de udkast til forskriftsmæssige tekniske standarder, der udvikles af ESMA for så vidt angår indholdet af og specifikationer for transaktionsindberetninger, omfattende en præcisering af den type derivatkontrakter, der har en direkte, væsentlig og forudsigelig virkning i Unionen, og en præcisering af hvorvidt en klasse af derivater, der er erklæret omfattet af clearingforpligtelsen i forordning (EU) nr. 648/2012, eller en relevant del heraf kun bør handles på organiserede markedspladser, for så vidt angår de likviditetskriterier, der skal opfyldes, for at derivater kan anses for at være omfattet af en forpligtelse til handel på organiserede markedspladser, og for så vidt angår de oplysninger, som et tredjelandsselskab skal indgive til ESMA ved ansøgning om registrering . Kommissionen bør vedtage disse udkast til reguleringsmæssige tekniske standarder ved hjælp af delegerede retsakter, jf. artikel 290 i TEUF, og i overensstemmelse med artikel 10-14 i forordning (EU) nr. 1095/2010 . ▐

(44) Anvendelsen af bestemmelserne i denne forordning bør udskydes, således at den er sammenfaldende med anvendelsen af gennemførelsesbestemmelserne for det omarbejdede direktiv, og for at fastlægge alle væsentlige gennemførelsesforanstaltninger. Hele reguleringspakken bør herefter anvendes fra samme tidspunkt. Kun anvendelsen af beføjelser til gennemførelsesforanstaltninger bør ikke udskydes, således at det indledende arbejde med at udarbejde udkast og vedtage disse gennemførelsesforanstaltninger kan begynde så tidligt som muligt.

(45) I denne forordning overholdes de grundlæggende rettigheder og de principper, som Den Europæiske Unions charter om grundlæggende rettigheder anerkender, navnlig retten til beskyttelse af personoplysninger (artikel 8), friheden til at oprette og drive egen virksomhed (artikel 16), retten til forbrugerbeskyttelse (artikel 38), adgang til effektive retsmidler og til en upartisk domstol (artikel 47) samt retten til ikke at blive retsforfulgt eller straffet to gange for samme lovovertrædelse (artikel 50), og forordningen skal gennemføres i overensstemmelse med disse rettigheder og principper.

(45a) Den Europæiske Tilsynsførende for Databeskyttelse er blevet hørt -

VEDTAGET DENNE FORORDNING:

AFSNIT I

GENSTAND, ANVENDELSESOMRÅDE OG DEFINITIONER

Artikel 1

Genstand og anvendelsesområde

1. I denne forordning fastlægges fælles krav vedrørende:

a) offentliggørelse af handelsoplysninger

b) transaktionsindberetning til de kompetente myndigheder

c) handel med derivater på organiserede markedspladser

d) ikke-diskriminerende adgang til clearing og til handel med benchmarks

e) de kompetente myndigheders og ESMA's beføjelser vedrørende produktintervention og ESMA's beføjelser vedrørende positionsforvaltning og positionslofter

f) tredjelandsselskabers ydelse af investeringsservice eller udøvelse af investeringsaktiviteter uden filial.

2. Denne forordning finder anvendelse på kreditinstitutter , der er meddelt tilladelse efter direktiv 2006/48/EF, og investeringsselskaber, der er meddelt tilladelse efter direktiv …/…/EU [nyt MiFID], når kreditinstituttet eller investeringsselskabet yder en eller flere former for investeringsservice og/eller udøver investeringsaktiviteter, og på markedsoperatører .

3. Afsnit V i denne forordning finder også anvendelse på finansielle modparter som defineret i [artikel 2, punkt 8] i forordning (EU) nr. 648/2012 og alle ikke-finansielle modparter, der er omfattet af artikel 10, stk. 1, litra b) i nævnte forordning.

4. Afsnit VI i denne forordning finder også anvendelse på centrale modparter og personer med ejendomsrettigheder til benchmarks.

4a. Afsnit VII i denne forordning finder også anvendelse på alle finansielle modparter som defineret i artikel 2, punkt 8, i forordning (EU) nr. 648/2012.

4b. Afsnit VIII i denne forordning finder anvendelse på tredjelandsselskaber, der yder investeringsservice eller udfører investeringsaktiviteter i en medlemsstat på anden vis end gennem en filial i den pågældende medlemsstat.

Artikel 2

Definitioner

1. I denne forordning forstås ved:

1) "investeringsselskab": en juridisk person, hvis sædvanlige erhverv eller virksomhed består i at yde én eller flere former for investeringsservice til tredjemand og/eller at udøve én eller flere investeringsaktiviteter på erhvervsmæssigt grundlag.

Medlemsstaterne kan lade definitionen af investeringsselskab omfatte selskaber, som ikke er juridiske personer, såfremt:

Leverer en fysisk person tjenesteydelser, der omfatter opbevaring af tredjemands midler eller værdipapirer, kan denne person dog kun betragtes som et investeringsselskab i forbindelse med denne forordning og direktiv …/…/EU [nyt MiFID], hvis følgende betingelser er opfyldt, jf. dog de øvrige krav i direktiv …/…/EU [nyt MiFID], i denne forordning og i direktiv …/…/EU [nyt CRD]:

2) "kreditinstitut": et kreditinstitut som omhandlet i artikel 4, stk. 1, i direktiv 2006/48/EF

2a) "multilateralt system" :

et system, der sætter flere købs- og salgsinteresser i finansielle instrumenter i forbindelse med hinanden eller befordrer dette, uanset det faktiske antal ordrer der udføres i de transaktioner, der følger heraf

2b) "bilateralt system" :

et system, der sætter købs- og salgsinteresser i finansielle instrumenter i forbindelse med hinanden eller befordrer dette, og hvor det investeringsselskab, der driver systemet, kun udfører kundeordrer ved at handle for egen regning

2c) "over the counter-handel (OTC-handel)" :

enhver form for bilateral handel, der udføres af en godkendt modpart for egen regning, uden for en markedsplads eller en systematisk internalisator, på et lejlighedsvist og uregelmæssigt grundlag med godkendte modparter, og der altid har en betydelig størrelse

3) "systematisk internalisator": et investeringsselskab, som på organiseret , regelmæssigt og systematisk grundlag handler for egen regning ved at udføre kundeordrer uden for et reguleret marked, en multilateral handelsfacilitet eller en organiseret handelsfacilitet i et bilateralt system

4) "markedsoperatør": en eller flere personer, hvis virksomhed består i at forvalte og/eller udøve aktiviteter på et reguleret marked. Markedsoperatøren kan være selve det regulerede marked

5) "reguleret marked": et multilateralt system, der drives og/eller forvaltes af en markedsoperatør, som - inden for systemet og under iagttagelse af faste regler - sætter forskellige tredjeparters købs- og salgsinteresser i finansielle instrumenter i forbindelse med hinanden eller befordrer dette på en sådan måde, at det medfører indgåelse af en aftale om finansielle instrumenter, der er optaget til handel efter dette markeds regler og/eller systemer, og som er meddelt tilladelse og fungerer efter forskrifterne samt bestemmelserne i afsnit III i direktiv …/…/EU [nyt MiFID]

6) "multilateral handelsfacilitet": et multilateralt system, der drives af et investeringsselskab eller en markedsoperatør, der - inden for systemet og efter faste regler - sætter forskellige tredjeparters købs- og salgsinteresser i finansielle instrumenter i forbindelse med hinanden på en sådan måde, at det medfører indgåelse af en aftale efter bestemmelserne i afsnit II i direktiv [nyt MiFID]

7) "organiseret handelsfacilitet": et multilateralt system eller en multilateral facilitet, som ikke er et reguleret marked, en multilateral handelsfacilitet eller en central modpart , der drives af et investeringsselskab eller en markedsoperatør, hvor forskellige tredjeparters købs- og salgsinteresser i obligationer, strukturerede finansielle produkter, emissionskvoter eller derivater kan interagere i systemet på en sådan måde, at det medfører indgåelse af en kontrakt efter bestemmelserne i afsnit II i direktiv …/…/EU [nyt MiFID]

8) "finansielt instrument": de instrumenter, der er anført i afsnit C i bilag I til direktiv …/…/EU [nyt MiFID]

9) "værdipapirer": de kategorier af værdipapirer, der kan omsættes på kapitalmarkedet (bortset fra betalingsinstrumenter), herunder:

10) "depotbeviser": værdipapirer, der kan omsættes på kapitalmarkedet, og som repræsenterer en ejendomsret til værdipapirer udstedt af en ikke-hjemmehørende udsteder, samtidig med at de kan blive optaget til handel på et reguleret marked og handles uafhængigt af værdipapirerne udstedt af den ikke-hjemmehørende udsteder

11) "ETF'er (exchange-traded funds)":

fonde, hvori mindst en enhed eller aktieklasse i løbet af en dag handles på mindst et reguleret marked, en multilateral handelsfacilitet eller en organiseret handelsfacilitet med mindst en prisstiller, der træffer foranstaltninger for at sikre, at børsværdien af deres enheder eller aktier ikke afviger markant fra deres nettoaktivværdi og i givet fald fra deres vejledende nettoaktivværdi

12) "certifikater": værdipapirer, der kan omsættes på kapitalmarkedet, og som i tilfælde af udstederens tilbagebetaling af investeringer er rangordnet over aktier, men under usikrede gældsinstrumenter og andre lignende instrumenter

13) "strukturerede finansielle produkter": værdipapirer, der oprettes til at sikre og overføre kreditrisikoen i forbindelse med en pulje af finansielle aktiver, og som giver indehaveren af værdipapirerne ret til at modtage regelmæssige betalinger, som afhænger af udviklingen i de underliggende aktiver

14) "derivater": de finansielle instrumenter, der er defineret i stk. 9, litra c), i direktiv …/…/EU [nyt MiFID]og som er omhandlet i afsnit C, nr. 4)-10), i bilag I til dette direktiv

15) "råvarederivater": de finansielle instrumenter, der er defineret i stk. 9, litra c), i direktiv …/…/EU [nyt MiFID] vedrørende en råvare eller et underliggende instrument som nævnt i afsnit C, nr. 5), 6), 7) eller 10), i afsnit C i bilag I til dette direktiv

16) "bindende interessemarkeringer": en meddelelse fra en deltager til en anden i et handelssystem om tilgængelige handelsinteresser, som indeholder alle de oplysninger, der er nødvendige for at blive enige om en handel

17) "kompetent myndighed": den myndighed, der udpeges af hver enkelt medlemsstat i henhold til artikel 69 i direktiv …/…/EU [nyt MiFID], medmindre andet er angivet i nævnte direktiv

18) "godkendt offentliggørelsesordning": en person, der er godkendt i henhold til bestemmelserne i direktiv …/…/EU [nyt MiFID] til at udøve virksomhed med offentliggørelse af handelsindberetninger på vegne af markedspladser eller investeringsselskaber i medfør af artikel 5, 9, 11 og 12 i denne forordning

19) "udbyder af konsolideret løbende handelsinformation": en person, der er godkendt i henhold til bestemmelserne i direktiv …/…/EU [nyt MiFID] til at udøve virksomhed, der består i at indsamle handelsindberetninger for de i artikel 5, 6, 11 og 12 i denne forordning anførte finansielle instrumenter fra regulerede markeder, multilaterale handelsfaciliteter, organiserede handelsfaciliteter og godkendte offentliggørelsesordninger og i at konsolidere disse i form af en kontinuerlig elektronisk live-datastrøm med realtidsdata og, hvis det er fastsat i artikel 66, stk. 1 og 2, i direktiv …/…/EU [nyt MiFID], forsinkede data om priser og volumen for hvert enkelt finansielt instrument

20) "godkendt indberetningsmekanisme": en person, der er godkendt i henhold til bestemmelserne i direktiv …/…/EU [nyt MiFID] til på vegne af investeringsselskaber at udøve virksomhed, der består i at levere indberetningsoplysninger om transaktioner til de kompetente myndigheder eller ESMA

21) "ledelsesorgan": et styrende organ hos et investeringsselskab, en markedsoperatør eller en udbyder af dataindberetningstjenester, som har tilsyns- og ledelsesfunktioner, har de øverste beslutningsbeføjelser og er beføjet til at fastlægge strategi, målsætninger og generelle ledelsesprincipper for investeringsselskabet, markedsoperatøren eller udbyderen af dataindberetningstjeneste r , herunder personer, som varetager den daglige ledelse

▐

24) "benchmarkindeks" : et omsætteligt eller almindeligt anvendt kommercielt indeks eller offentliggjort tal, der beregnes ved anvendelse af en formel ud fra værdien af et eller flere underliggende aktiver eller priser, herunder skønsfastsatte priser, rentesatser eller andre værdier eller undersøgelser , som ligger til grund for fastsættelsen af det beløb, der skal betales under et finansielt instrument , der fungerer som standardmålestok for resultaterne for den pågældende aktie eller aktieklasse eller gruppe af aktier

25) "markedsplads": ethvert reguleret marked eller enhver multilateral handelsfacilitet eller enhver organisaret handelsfacilitet

26) "central modpart": en central modpart som defineret i artikel 2, nr. 1), i forordning (EU) nr. 648/2012

26a) "interoperabilitetsordning" :

en interoperabilitetsordning som defineret i artikel 2, nr. 12), i forordning (EU) nr. 648/2012

27) "investeringsservice og -aktiviteter": service og aktiviteter som omhandlet i artikel 4, stk. 2, nr. 1), i direktiv …/…/EU [nyt MiFID]

28) "finansieringsinstitut i et tredjeland": en enhed, hvis hovedkontor er etableret i et tredjeland, og som i henhold til lovgivningen i det pågældende tredjeland er meddelt tilladelse eller har licens til at udøve en eller flere af de aktiviteter, der er anført i direktiv 2006/48/EF, direktiv …/…/EU [nyt MiFID], direktiv 2009/138/EF, direktiv 2009/65/EF, direktiv 2003/41/EF eller direktiv 2011/61/EU

28a) "tredjelandsselskab" :

et tredjelandsselskab som defineret i artikel 4, stk. 2, nr. 33d), i direktiv …/…/EU [nyt MiFID]

29) "engrosenergiprodukt": de kontrakter og derivater, som er defineret i artikel 2, stk. 4, i Europa-Parlamentets og Rådets forordning (EU) nr. 1227/2011 af 25. oktober 2011 om integritet og gennemsigtighed på engrosenergimarkederne (15)

29a) "førstegangsudstedelse" :

en transaktion med instrumenter med skræddersyede væsentlige vilkår, der er konstrueret med henblik på de særlige krav til finansielle eller ikke-finansielle modparter, der ville blive klassificeret som godkendte modparter eller professionelle kunder i overensstemmelse med artikel 30 i direktiv …/…/EU [nyt MiFID] og bilag II til dette direktiv.

2. Definitionerne i artikel 4, stk. 2, i direktiv …/…/EU [nyt MiFID] finder også anvendelse på denne forordning .

3. Kommissionen tillægges beføjelse til at vedtage delegerede retsakter, jf. artikel 41, efter at have hørt ESMA, med henblik på at præcisere visse tekniske elementer i de i stk. 1, nr. 3), 7), 10)-16), 18)-26a), 28) og 29, i denne artikel anførte definitioner for at tage hensyn til den løbende markedsudvikling.

Artikel 2a

Forpligtelse til at handle over the counter (OTC) gennem systematiske internalisatorer

1. Alle transaktioner i forbindelse med aktier, depotbeviser, ETF'er, certifikater og andre lignende finansielle instrumenter, der ikke er koncerninterne transaktioner som nævnt i artikel 3 i forordning (EU) nr. 648/2012, som opfylder tærsklerne i artikel 13 i denne forordning, og som ikke indgås på et reguleret marked eller en multilateral handelsfacilitet (MHF), indgås via en systematisk internalisator, medmindre transaktionen omfatter primærudstedelse af instrumentet. Dette krav gælder ikke for store transaktioner som bestemt i henhold til artikel 4.

2. Alle transaktioner med obligationer, strukturerede finansielle produkter, der er optaget til handel på et reguleret marked, eller for hvilke der er offentliggjort et prospekt, emissionskvoter og derivater, som er clearingegnede eller optaget til handel på et reguleret marked eller handles i en MHF eller i en organiseret handelsfacilitet (OHF), og som ikke er omfattet af handelsforpligtelsesproceduren i artikel 26, der ikke indgås på et reguleret marked, en MHF, en OHF eller en markedsplads i et tredjeland, der vurderes som tilsvarende, jf. artikel 26, stk. 4, og som opfylder tærsklerne i artikel 17, indgås via en systematisk internalisator, medmindre transaktionen omfatter primærudstedelse af instrumentet. Dette krav gælder ikke for store transaktioner som bestemt i henhold til artikel 8.

3. Såfremt et finansielt instrument, der er opført i stk. 1 eller 2, er optaget til handel på et reguleret marked eller handles i en MHF eller i en OHF, og der ikke er nogen systematisk internalisator til rådighed, kan transaktionerne gennemføres over the counter, uden at det sker gennem en systematisk internalisator, hvis de er karakteriserede ved at være ad hoc og uregelmæssige, og

a) transaktionens parter er godkendte modparter eller professionelle kunder, og

b) transaktionen er stor, eller

c) der ikke findes et likvidt marked for den pågældende obligation eller klasse af obligation som fastlagt i overensstemmelse med artikel 7, 8, 13 og 17.

AFSNIT II

GENNEMSIGTIGHED FOR MARKEDSPLADSER MED MULTILATERALE SYSTEMER

Kapitel 1

Gennemsigtighed for aktieinstrumenter

Artikel 3

Krav til førhandelsgennemsigtighed for markedspladser for så vidt angår aktier, depotbeviser, ETF'er, certifikater og andre lignende finansielle instrumenter

1. Regulerede markeder og investeringsselskaber og markedsoperatører, der driver en MHF ▐, offentliggør de aktuelle købs- og salgskurser samt markedsdybden ved disse priser, som bekendtgøres gennem deres systemer for aktier, depotbeviser, ETF'er, certifikater og andre lignende finansielle instrumenter, der optages til handel på et reguleret marked, eller som handles i en MHF ▐. Dette krav gælder også for bindende interessemarkeringer. Regulerede markeder og investeringsselskaber og markedsoperatører, der driver en MHF ▐, stiller disse oplysninger løbende til rådighed for offentligheden inden for normal åbningstid.

2. Regulerede markeder og investeringsselskaber og markedsoperatører, der driver en MHF ▐, skal på rimelige forretningsmæssige vilkår og på et ikke-diskriminerende grundlag give adgang til de ordninger, de anvender til offentliggørelse af de i stk. 1 omhandlede oplysninger til investeringsselskaber, der i henhold til artikel 13 er forpligtede til at offentliggøre deres priser på aktier, depotbeviser, ETF'er, certifikater og andre lignende finansielle instrumenter.

Artikel 4

▐ Dispensationer for aktieinstrumenter

1. De kompetente myndigheder skal kunne dispensere fra den forpligtelse, som regulerede markeder og investeringsselskaber og markedsoperatører, der driver en MHF ▐, er underlagt med hensyn til offentliggørelse af de i artikel 3, stk. 1, omhandlede oplysninger ud fra markedsmodel eller ordretype og -størrelse i de tilfælde, der er fastsat i stk. 3. De kompetente myndigheder skal navnlig kunne dispensere fra denne forpligtelse for så vidt angår følgende: ▐

— ordrer, der er store i forhold til den normale markedsstørrelse for de pågældende aktier, depotbeviser, ETF'er, certifikater eller andre lignende finansielle instrumenter, eller

— en handelsmetode, hvormed prisen fastsættes i overensstemmelse med en referencepris, der genereres af et andet system, hvor denne referencepris offentliggøres bredt og generelt betragtes som en pålidelig referencepris af markedsdeltagerne .

2. Inden der gives dispensation i overensstemmelse med stk. 1, underretter de kompetente myndigheder ESMA og andre kompetente myndigheder om den påtænkte anvendelse af hver individuel anmodning om dispensation og redegør for, hvorledes den vil finde anvendelse. Meddelelsen om, at myndigheden agter at give dispensation, skal ske senest fire måneder , før dispensationen påtænkes at få virkning. Senest to måneder efter modtagelsen af meddelelsen afgiver ESMA en ikke-bindende udtalelse til den pågældende kompetente myndighed med en vurdering af hver dispensations forenelighed med kravene i stk. 1, og som fastsat i de delegerede retsakter, der vedtages i henhold til stk. 3, litra b) og c). En kompetent myndighed giver udelukkende dispensation på baggrund af en ikke-bindende udtalelse fra ESMA. Giver den kompetente myndighed en dispensation, som en kompetent myndighed i en anden medlemsstat gør indsigelse imod, kan denne kompetente myndighed indbringe sagen for ESMA, som kan handle inden for rammerne af de beføjelser, som myndigheden tillægges i henhold til artikel 19 i forordning (EU) nr. 1095/2010. ESMA overvåger anvendelsen af dispensationer og forelægger Kommissionen en årlig rapport om, hvorledes de anvendes i praksis.

2a. En kompetent myndighed kan inddrage en dispensation, der er givet i henhold til stk. 1, som specificeret i henhold til stk. 3, hvis den observerer, at dispensationen bruges på en måde, som afviger fra dens oprindelige formål, eller hvis den mener, at dispensationen bruges til at omgå reglerne i denne artikel.

Inden dispensationen inddrages, underretter den kompetente myndighed hurtigst muligt ESMA og andre kompetente myndigheder om sine planer og giver samtidig en fyldestgørende begrundelse herfor. Senest en måned efter modtagelsen af meddelelsen afgiver ESMA en ikke-bindende udtalelse til den pågældende kompetente myndighed. Efter modtagelse af udtalelsen omsætter den kompetente myndighed sin beslutning til praksis.

3. Kommissionen vedtager ved hjælp af delegerede retsakter, jf. artikel 41, bestemmelser til at præcisere:

a) intervallet af købs- og salgspriser eller af prisstillerkurser, der skal offentliggøres sammen med oplysning om markedsdybden ved disse priser for hver klasse af de berørte finansielle instrumenter

b) størrelsen eller typen af ordrer, for hvilke der kan dispenseres fra kravet om førhandelsoffentliggørelse i henhold til stk. 1 for hver enkelt klasse af berørte finansielle instrumenter

c) de detaljerede regler for anvendelse af kravet om førhandelsoffentliggørelse i artikel 3 på handelsmetoder, der anvendes af regulerede markeder og MHF'er , som udfører transaktioner ▐ ved periodiske auktioner for hver klasse af finansielle instrumenter eller ved forhandlede transaktioner .

4. Dispensationer, der gives af de kompetente myndigheder i overensstemmelse med artikel 29, stk. 2, og artikel 44, stk. 2, i direktiv 2004/39/EF og artikel 18-20 i Kommissionens forordning (EF) nr. 1287/2006 inden … (16) tages op til revision af ESMA senest … (17). ESMA udsteder en udtalelse til den pågældende kompetente myndighed med en vurdering af hver af disse dispensationers fortsatte forenelighed med kravene i denne forordning og eventuelle delegerede retsakter baseret på denne forordning.

Artikel 5

Krav til efterhandelsgennemsigtighed for markedspladser for så vidt angår aktier, depotbeviser, ETF'er, certifikater og andre lignende finansielle instrumenter

1. Regulerede markeder og investeringsselskaber og markedsoperatører, der driver en MHF ▐, offentliggør prisen, volumen og tidspunktet for de transaktioner, der udføres med aktier, depotbeviser, ETF'er, certifikater og andre lignende finansielle instrumenter, der er optaget til handel på et reguleret marked, eller som handles i en MHF ▐, gennem en godkendt offentliggørelsesordning (APA) . Regulerede markeder og investeringsselskaber og markedsoperatører, der driver en MHF ▐, offentliggør oplysninger om alle sådanne transaktioner så tæt på realtiden som teknisk muligt.

2. Regulerede markeder og investeringsselskaber og markedsoperatører, der driver en MHF ▐, skal på rimelige forretningsmæssige vilkår og på et ikke-diskriminerende grundlag give reel adgang til de ordninger, de anvender til offentliggørelse af de i stk. 1 omhandlede oplysninger til investeringsselskaber, som i henhold til artikel 19 er forpligtede til at offentliggøre oplysninger om deres transaktioner med aktier, depotbeviser, ETF'er, certifikater og andre lignende finansielle instrumenter.

Artikel 6

Godkendelse af forskudt offentliggørelse

1. De kompetente myndigheder skal kunne give de regulerede markeder tilladelse til at foretage forskudt offentliggørelse af oplysninger om transaktioner ud fra deres type eller størrelse. Navnlig kan kompetente myndigheder tillade forskudt offentliggørelse af transaktioner, der er store i forhold til den normale markedsstørrelse for de pågældende aktier, depotbeviser, ETF'er, certifikater eller andre lignende finansielle instrumenter eller den pågældende klasse af aktier, depotbeviser, ETF'er, certifikater eller andre lignende finansielle instrumenter. Regulerede markeder og investeringsselskaber og markedsoperatører, der driver en MHF ▐, indhenter den kompetente myndigheds forhåndsgodkendelse af de foreslåede bestemmelser om forskudt offentliggørelse af handelsoplysninger og giver klare oplysninger om disse ordninger til markedsdeltagere og investorer. ESMA overvåger anvendelsen af disse ordninger for forskudt offentliggørelse af handelsoplysninger og forelægger Kommissionen en årlig rapport om, hvordan de anvendes i praksis.

Når en kompetent myndighed giver tilladelse til en forskudt offentliggørelse, og en kompetent myndighed i en anden medlemsstat gør indsigelse imod dette eller gør indsigelse imod anvendelsen af tilladelsen i praksis, kan denne kompetente myndighed indbringe sagen for ESMA, som kan handle inden for rammerne af de beføjelser, som myndigheden tillægges i henhold til artikel 19 i forordning (EU) nr. 1095/2010.

2. Kommissionen vedtager ved hjælp af delegerede retsakter, jf. artikel 41, bestemmelser til at præcisere:

a) de oplysninger, som - for hver enkelt klasse af berørte finansielle instrumenter - bør specificeres af regulerede markeder, investeringsselskaber, herunder systematiske internalisatorer og investeringsselskaber samt regulerede markeder, der driver en MHF ▐, i de oplysninger, der skal stilles til rådighed for offentligheden

b) betingelserne for at give et reguleret marked, et investeringsselskab, herunder en systematisk internalisator eller et investeringsselskab eller en markedsoperatør, der driver en MHF ▐, tilladelse til at foretage forskudt offentliggørelse af handelsoplysninger, og de kriterier, der skal anvendes, når der træffes afgørelse om, for hvilke transaktioner det ud fra transaktionsstørrelse eller typen , herunder likviditetsprofil, af aktie, depotbevis, ETF, certifikat eller andet lignende finansielt instrument er tilladt at foretage forskudt offentliggørelse for hver enkelt klasse af berørte finansielle instrumenter.

Kapitel 2

Gennemsigtighed for ikke-aktieinstrumenter

Artikel 7

Krav til førhandelgennemsigtighed for markedspladser for så vidt angår obligationer, strukturerede finansielle produkter, emissionskvoter og derivater

1. Regulerede markeder og investeringsselskaber og markedsoperatører, der driver en MHF eller en OHF, skal - ud fra det handelssystem, der anvendes - offentliggøre priser og markedsdybden ved disse priser på ordrer eller prisstillelser, der annonceres gennem deres systemer for obligationer og strukturerede finansielle produkter, der er optaget til handel på et reguleret marked, eller for hvilke der er offentliggjort et prospekt, - og som er tilstrækkeligt likvide - og for emissionskvoter og derivater , der er underlagt handelsforpligtelsen som omhandlet i artikel 24 . Dette krav gælder også for bindende interessemarkeringer. Regulerede markeder og investeringsselskaber og markedsoperatører, der driver en MHF eller en OHF, stiller disse oplysninger løbende til rådighed for offentligheden inden for normal åbningstid. Denne offentliggørelsesforpligtelse finder ikke anvendelse på ikkefinansielle modparters derivattransaktioner, som objektivt målbart mindsker de risici, der er direkte forbundet med den ikkefinansielle modparts eller den pågældende gruppes forretningsmæssige aktivitet eller likviditetsfinansiering.

De krav, der er fastsat i første stykke, tilpasses udstedelsens og transaktionens størrelse, og der tages hensyn til både investorers og udstederes interesser samt og til den finansielle stabilitet. De krav, der er fastsat i denne artikel, gælder kun for de finansielle instrumenter, der vurderes at være tilstrækkeligt likvide, eller som der er et likvidt marked for. I tilfælde, hvor transaktioner forhandles mellem godkendte modparter og professionelle kunder gennem personlig forhandling, skal vejledende førhandelspriser offentliggøres så tæt på transaktionsprisen, som det er praktisk muligt.

2. Regulerede markeder og investeringsselskaber og markedsoperatører, der driver en MHF eller en OHF, giver på rimelige forretningsmæssige vilkår og på et ikke-diskriminerende grundlag reel adgang til de ordninger, de anvender til offentliggørelse af de i stk. 1 omhandlede oplysninger til investeringsselskaber, der i henhold til artikel 17 er forpligtede til at offentliggøre deres priser på obligationer, strukturerede finansielle produkter, emissionskvoter og derivater.

Artikel 8

▐ Dispensationer vedrørende ikke-aktieinstrumenter

1. De kompetente myndigheder skal kunne dispensere fra den forpligtelse, som regulerede markeder og investeringsselskaber og markedsoperatører, der driver en MHF eller en OHF, er underlagt med hensyn til offentliggørelse af de i artikel 7, stk. 1, omhandlede oplysninger for specifikke produktgrupper ud fra ▐ likviditeten og andre kriterier , der er fastsat i henhold til stk. 4.

2. De kompetente myndigheder skal kunne dispensere fra den forpligtelse, som regulerede markeder og investeringsselskaber og markedsoperatører, der driver en MHF, er underlagt med hensyn til offentliggørelse af de i artikel 7, stk. 1, omhandlede oplysninger ud fra ordretype og -størrelse samt handelsmetode i henhold til stk. 4. De kompetente myndigheder skal navnlig kunne dispensere fra forpligtelsen for ordrer, der er store i forhold til den normale markedsstørrelse for de pågældende obligationer, strukturerede finansielle produkter, emissionskvoter eller derivater eller den pågældende type obligation, strukturerede finansielle produkt, emissionskvote eller derivat.

3. Inden der gives dispensation i henhold til stk. 1 og 2, underretter de kompetente myndigheder ESMA og andre kompetente myndigheder om den påtænkte anvendelse af dispensationer og redegør for, hvordan den skal anvendes. Meddelelsen om, at myndigheden agter at give dispensation, skal ske senest fire måneder , før den påtænkes at få virkning. Senest to måneder efter modtagelsen af meddelelsen afgiver ESMA en ikke-bindende udtalelse til den pågældende kompetente myndighed med en vurdering af hver dispensations forenelighed med kravene i stk. 1 og 2, og som fastsat i de delegerede retsakter, der vedtages i henhold til stk. 4, litra b). En kompetent myndighed giver udelukkende dispensation på baggrund af en ikke-bindende udtalelse fra ESMA. Giver den kompetente myndighed en dispensation, som en kompetent myndighed i en anden medlemsstat gør indsigelse imod, kan denne kompetente myndighed indbringe sagen for ESMA, som kan handle inden for rammerne af de beføjelser, som myndigheden tillægges i henhold til artikel 19 i forordning (EF) nr. 1095/2010. ESMA overvåger anvendelsen af dispensationer og forelægger Kommissionen en årlig rapport om, hvorledes de anvendes i praksis.

3a. En kompetent myndighed kan inddrage en dispensation, der er givet i henhold til stk. 1, som specificeret i henhold til stk. 4, hvis den observerer, at dispensationen bruges på en måde, som afviger fra dens oprindelige formål, eller hvis den mener, at dispensationen bruges til at omgå reglerne i denne artikel.

Inden dispensationen inddrages, underretter den kompetente myndighed hurtigst muligt ESMA og andre kompetente myndigheder om sine planer og giver samtidig en fyldestgørende begrundelse herfor. Senest en måned efter modtagelsen af meddelelsen afgiver ESMA en ikke-bindende udtalelse til den pågældende kompetente myndighed. Efter modtagelse af udtalelsen omsætter den kompetente myndighed sin beslutning til praksis.

3b. Hvis likviditeten af en obligation eller en klasse af obligationer falder under den tærskel, som er fastsat i henhold til stk. 3c, kan de forpligtelser, der henvises til i artikel 7, stk. 1, midlertidigt suspenderes af en kompetent myndighed med ansvar for overvågning af en eller flere markedspladser, hvorpå det finansielle instrument handles. Denne tærskel skal defineres på baggrund af objektive kriterier.

Suspensionen er gyldig i en foreløbig periode på højst tre måneder fra datoen for dens offentliggørelse på den relevante kompetente myndigheds websted. Suspensionen kan fornyes for yderligere perioder på højst tre måneder ad gangen, hvis årsagerne til suspensionen fortsat er gyldige. Hvis suspensionen ikke fornyes efter en periode på tre måneder, udløber den automatisk.

Før den relevante kompetente myndighed suspenderer eller fornyer suspensionen i henhold til dette stykke, underretter den ESMA om sit forslag og giver samtidig en fyldestgørende begrundelse herfor. ESMA udarbejder hurtigst muligt en udtalelse til den kompetente myndighed om, hvorvidt den mener, at de omstændigheder, der henvises til i dette stykke, gør sig gældende.

3c. ESMA udarbejder udkast til reguleringsmæssige tekniske standarder med henblik på at præcisere parametre og metoder for beregning af likviditetstærsklen, der henvises til i stk. 1.

ESMA forelægger disse udkast til reguleringsmæssige tekniske standarder for Kommissionen senest den … (18).

Kommissionen tillægges beføjelser til at vedtage de i første afsnit omhandlede reguleringsmæssige tekniske standarder i overensstemmelse med ren i artikel 10-14 i forordning (EU) nr. 1095/2010.

De parametre og metoder, som medlemsstaterne skal anvende til at beregne tærsklen, fastlægges således, at tærsklen, når den nås, repræsenterer et betydeligt fald i omsætningen på markedspladser, der overvåges af den underrettende myndighed, i forhold til gennemsnitsniveauet for disse pladsers omsætning af det pågældende finansielle instrument.

4. Kommissionen vedtager ved hjælp af delegerede retsakter, jf. artikel 41, bestemmelser til at præcisere:

a) intervallet af ordrer eller prisstillelser, priser og markedsdybden ved disse priser, der skal offentliggøres for hver enkelt klasse af berørte finansielle instrumenter i overensstemmelse med artikel 7, stk. 1

aa) afvejningen af kravene i artikel 7, stk. 1, og artikel 17, stk. 1, med hensyn til udstedelsens og transaktionens størrelse samt offentliggørelse af vejledende førhandelspriser ved forhandlede transaktioner, og

b) betingelserne for at dispensere fra førhandelsoffentliggørelse for hver enkelt klasse af berørte finansielle instrumenter i overensstemmelse med stk. 1 og 2 ud fra ▐ iii) likviditetsprofilen, herunder antallet og typen af markedsdeltagere på et bestemt marked og alle andre relevante kriterier for vurdering af likviditet for et givent finansielt instrment iv) størrelsen eller typen af ordrer , navnlig for at åbne mulighed for en hnsigtsmæssig sondring mellem detailmarkeder og andre markeder, og størrelsen og typen af en udstedelse af et finansielt instrument

▐

Artikel 9

Krav til efterhandelsgennemsigtighed for markedspladser for så vidt angår obligationer, strukturerede finansielle produkter, emissionskvoter og derivater

1. Regulerede markeder og investeringsselskaber og markedsoperatører, der driver en MHF eller en OHF, offentliggør gennem en godkendt offentliggørelsesordning prisen, volumen og tidspunktet for transaktioner med obligationer og strukturerede finansielle produkter, der er optaget til handel på et reguleret marked, eller for hvilke der er offentliggjort et prospekt, og for emissionskvoter og derivater, der er optaget til handel på et reguleret marked eller handles i en MHF eller en OHF. Regulerede markeder og investeringsselskaber og markedsoperatører, der driver en MHF eller en OHF, offentliggør oplysninger om alle sådanne transaktioner så tæt på realtiden som teknisk muligt.

2 Regulerede markeder og investeringsselskaber og markedsoperatører, der driver en MHF eller en OHF, giver på rimelige forretningsmæssige vilkår og på et ikke-diskriminerende grundlag adgang til de ordninger, de anvender til offentliggørelse af de i stk. 1 omhandlede oplysninger til investeringsselskaber, der i henhold til artikel 20 er forpligtede til at offentliggøre oplysninger om deres transaktioner med obligationer, strukturerede finansielle produkter, emissionskvoter og derivater.

Artikel 10

Godkendelse af forskudt offentliggørelse

1. Kompetente myndigheder skal kunne tillade regulerede markeder og investeringsselskaber og markedsoperatører, der driver en MHF eller en OHF, at foretage forskudt offentliggørelse af oplysninger om transaktioner ud fra deres type eller størrelse og ud fra det finansielle instruments likviditetsprofil . De kompetente myndigheder kan især tillade forskudt offentliggørelse for så vidt angår transaktioner på over 100 000 EUR eller i øvrigt af meget stort omfang i forhold til den normale markedsstørrelse for de pågældende obligationer, strukturerede finansielle produkter, emissionskvoter eller derivater eller den pågældende klasse af obligationer, strukturerede finansielle produkter, emissionskvoter eller derivater , eller hvor likviditeten falder under den i overensstemmelse med artikel 8, stk. 3b, fastlagte tærskel. .

2. Regulerede markeder og investeringsselskaber og markedsoperatører, der driver en MHF eller en OHF, indhenter den kompetente myndigheds forhåndsgodkendelse af de foreslåede ordninger for forskudt offentliggørelse af handelsoplysninger og giver klare oplysninger om disse ordninger til markedsdeltagere og investorer. ESMA overvåger anvendelsen af disse ordninger for forskudt offentliggørelse af handelsoplysninger og forelægger Kommissionen en årlig rapport om, hvordan de anvendes i praksis.

3. Kommissionen vedtager ved hjælp af delegerede retsakter, jf. artikel 41, bestemmelser til at præcisere:

a) de oplysninger, som - for hver enkelt klasse af berørte finansielle instrumenter - bør specificeres af regulerede markeder, investeringsselskaber, herunder systematiske internalisatorer og investeringsselskaber samt regulerede markeder, der driver en MHF eller en OHF, i de oplysninger, der skal stilles til rådighed for offentligheden

b) betingelserne - for hver enkelt klasse af berørte finansielle instrumenter - for, at et reguleret marked, et investeringsselskab, herunder en systematisk internalisator eller et investeringsselskab eller en markedsoperatør, der driver en MHF eller en OHF, kan opnå tilladelse til at foretage forskudt offentliggørelse af handelsoplysninger, og de kriterier, der skal anvendes, når der træffes afgørelse om, for hvilke transaktioner der på grund af de pågældende obligationers, strukturerede finansielle produkters, emissionskvoters eller derivaters størrelse eller type , herunder likviditetsprofil, kan tillades forskudt offentliggørelse og/eller udeladelse af transaktionsvolumen og transaktionsgruppering .

KAPITEL 3

FORPLIGTELSE TIL SEPARAT LEVERING AF HANDELSOPLYSNINGER PÅ RIMELIGE HANDELSMÆSSIGE VILKÅR

Artikel 11

Forpligtelse til at give separat adgang til før- og efterhandelsoplysninger

1. Regulerede markeder og markedsoperatører og investeringsselskaber, der driver MHF'er og i givet fald OHF'er, stiller de oplysninger, der offentliggøres i overensstemmelse med artikel 3-10, til rådighed for offentligheden ved at give separat adgang til før- og efterhandelsgennemsigtighedsoplysninger.

2. Kommissionen vedtager efter at have hørt ESMA delegerede retsakter i overensstemmelse med artikel 41 vedrørende levering af før- og efterhandelsgennemsigtighedsoplysninger, herunder vedrørende detaljeringsgraden af de oplysninger, der stilles til rådighed for offentligheden som omhandlet i stk. 1.

Artikel 12

Forpligtelse til at stille før- og efterhandelsoplysninger til rådighed på rimelige handelsmæssige vilkår

1. Regulerede markeder, MHF'er og i givet fald OHF'er stiller de oplysninger, der offentliggøres i overensstemmelse med artikel 3-10, til rådighed for offentligheden på rimelige handelsmæssige vilkår og sikrer en reel ikke-diskriminerende adgang til oplysningerne . Oplysningerne stilles til rådighed gratis 15 minutter efter offentliggørelse af en transaktion.

2. Kommissionen kan vedtage delegerede retsakter i overensstemmelse med artikel 41 vedrørende præcisering af, hvad der udgør rimelige forretningsmæssige vilkår for offentliggørelse af oplysninger som omhandlet i stk. 1.

AFSNIT III

GENNEMSIGTIGHED FOR SYSTEMATISKE INTERNALISATORER OG INVESTERINGSSELSKABER, DER HANDLER OTC

Artikel 13

Investeringsselskabers forpligtelse til at offentliggøre bindende prisstillelser

1. Systematiske internalisatorer i aktier, depotbeviser, ETF'er, certifikater og andre lignende finansielle instrumenter, offentliggør bindende prisstillelser for disse aktier, depotbeviser, ETF'er, certifikater og andre lignende finansielle instrumenter, der er optaget til handel på et reguleret marked eller handles i en MHF ▐, som de systematisk internaliserer, og for hvilke der findes et likvidt marked. I tilfælde af aktier, depotbeviser, ETF'er, certifikater og andre lignende finansielle instrumenter, for hvilke der ikke findes et likvidt marked, skal systematiske internalisatorer offentliggøre prisstillelser til deres kunder efter anmodning.

2. Denne artikel og artikel 14, 15 og 16 finder anvendelse på systematiske internalisatorer, når de handler i størrelser op til normal markedsstørrelse. Systematiske internalisatorer, som kun handler i størrelser over normal markedsstørrelse, er ikke omfattet af denne artikel.

3. Systematiske internalisatorer kan bestemme, inden for hvilken størrelse eller hvilke størrelser de vil stille priser. Den mindste prisstillelse skal mindst svare til 10 % af den normale markedsstørrelse af en aktie, et depotbevis, en ETF, et certifikat eller andet lignende finansielt instrument. For de enkelte aktier, depotbeviser, ETF'er, certifikater eller andre lignende finansielle instrumenter skal hver prisstillelse indeholde bindende købs- og salgspris eller -priser for en eller flere størrelser op til normal markedsstørrelse for den klasse af aktier, depotbeviser, ETF'er, certifikater eller andre lignende finansielle instrumenter, som det finansielle instrument tilhører. Prisen eller priserne skal også afspejle de gældende markedsvilkår for de pågældende aktier, depotbeviser, ETF'er, certifikater eller lignende finansielle instrumenter.

4. Aktier, depotbeviser, ETF'er, certifikater og andre lignende finansielle instrumenter opdeles i klasser ud fra den aritmetiske gennemsnitsværdi af de ordrer, der udføres på markedet for det pågældende finansielle instrument. Den normale markedsstørrelse for hver klasse af aktier, depotbeviser, ETF'er, certifikater og andre lignende finansielle instrumenter skal være repræsentativ for den aritmetiske gennemsnitsværdi af de ordrer, der udføres på markedet for de finansielle instrumenter, der er omfattet af hver klasse.

5. Markedet for hver aktie, depotbevis, ETF, certifikat eller andet lignende finansielt instrument består af alle de ordrer, der udføres i Den Europæiske Union vedrørende det pågældende finansielle instrument undtagen dem, der er store i forhold til den normale markedsstørrelse.

6. Den kompetente myndighed for det mest relevante marked med hensyn til likviditet som defineret i artikel 23 for hver aktie, hvert depotbevis, hver ETF, hvert certifikat og hvert andet lignende finansielt instrument fastlægger mindst én gang om året - ud fra den aritmetiske gennemsnitsværdi af de ordrer, der udføres på markedet for den pågældende finansielle instrument - den klasse, som det tilhører. Denne oplysning offentliggøres til alle markedsdeltagere og fremsendes til ESMA, som offentliggør den på sit websted .

7. For at sikre en effektiv værdiansættelse af aktier, depotbeviser, ETF'er, certifikater og andre lignende finansielle instrumenter og for at optimere investeringsselskabers mulighed for at opnå den bedste handel for deres kunder vedtager Kommissionen ved hjælp af delegerede retsakter, jf. artikel 41, bestemmelser til at præcisere de elementer, der vedrører offentliggørelsen af en bindende prisstillelse som omhandlet i stk. 1 og den normale markedsstørrelse som omhandlet i stk. 2.

Artikel 14

Udførelse af kundeordrer

1. Systematiske internalisatorer offentliggør deres prisstillelser regelmæssigt og løbende i den normale åbningstid. De kan opdatere deres prisstillelser på et hvilket som helst tidspunkt. De kan også trække dem tilbage under usædvanlige markedsforhold.

Prisstillelser offentliggøres på en måde, der er let tilgængelig for andre markedsdeltagere på rimelige handelsmæssige vilkår.

2. Systematiske internalisatorer skal i forbindelse med bestemmelserne i artikel 27 i direktiv …/…/EU [nyt MiFID] udføre de ordrer, de modtager fra deres kunder vedrørende de aktier, depotbeviser, ETF'er, certifikater og andre lignende finansielle instrumenter, som de systematisk internaliserer, til de priser, der stilles på det tidspunkt, ordren modtages.

Dog kan de udføre sådanne ordrer til bedre priser i berettigede tilfælde, forudsat at disse priser falder inden for et offentliggjort interval, som ligger tæt på markedsvilkårene.

3. Systematiske internalisatorer kan ligeledes udføre de ordrer, de modtager fra deres professionelle kunder, til priser, der er forskellige fra de stillede priser, uden at kravene i stk. 2 er opfyldt, når det drejer sig om transaktioner, hvor udførelse i flere værdipapirer er en del af én transaktion, eller om ordrer, der afhænger af andre forhold end den gældende markedspris.

4. Hvis en systematisk internalisator, som kun stiller én pris, eller hvis højeste pris er lavere end den normale markedsstørrelse, modtager en ordre fra en kunde, der er større end selskabets prisstillelsesstørrelse, men lavere end den normale markedsstørrelse, kan selskabet beslutte at udføre den del af ordren, der går ud over, hvad selskabets prisstillelsesstørrelse dækker, forudsat at den udføres til den stillede pris, medmindre andet er tilladt ifølge de to foregående stykker. Hvis den systematiske internalisator stiller priser i flere størrelser og modtager en ordre, der ligger mellem disse størrelser, og som selskabet vælger at udføre, skal det udføre ordren til en af de stillede priser i overensstemmelse med artikel 28 i direktiv …/…/EU [nyt MiFID], medmindre andet er tilladt ifølge stk. 2 og 3.

5. For at sikre en effektiv værdiansættelse af aktier, depotbeviser, ETF'er, certifikater og andre lignende finansielle instrumenter og for at maksimere investeringsselskabers mulighed for at opnå den bedste handel for deres kunder vedtager Kommissionen delegerede retsakter i overensstemmelse med artikel 41 vedrørende præcisering af kriterierne for, hvornår priserne falder inden for et offentligt interval, der ligger tæt på markedsbetingelserne som omhandlet i stk. 2.

6. Kommissionen tillægges beføjelse til at vedtage delegerede retsakter i overensstemmelse med artikel 41 , og efter at have hørt ESMA, vedrørende præcisering af, hvad der udgør rimelige forretningsmæssige vilkår for offentliggørelse af oplysninger som omhandlet i stk. 1.

Artikel 15

De kompetente myndigheders forpligtelser

De kompetente myndigheder kontrollerer:

a) at investeringsselskaberne regelmæssigt ajourfører de i henhold til stk. 1 offentliggjorte købs- og/eller salgskurser og anvender priser, som afspejler de gældende markedsvilkår

b) at investeringsselskaberne overholder de i artikel 14, stk. 2, fastsatte vilkår for prisforbedringer.

Artikel 16

Adgang til prisstillelser

1 Selskaber, der systematisk internaliserer, må, på grundlag af deres forretningspolitik og på en objektiv, ikke-diskriminerende måde, beslutte, hvilke investorer de giver adgang til deres prisstillelser. Der skal til dette formål være klare normer for forvaltning af adgangen til deres prisstillelser. Systematiske internalisatorer kan på grundlag af handelsmæssige overvejelser, f.eks. investors kreditværdighed, modpartsrisiko og den endelige afregning af transaktionen, nægte at etablere en forretningsforbindelse med investorer eller afbryde en sådan.

2. Med henblik på at begrænse risikoen for at blive udsat for gentagne transaktioner fra samme kunde må selskaber, der systematisk internaliserer, på en ikke-diskriminerende måde begrænse antallet af transaktioner fra samme kunde, som de påtager sig på de offentliggjorte betingelser. De må også på ikke-diskriminerende vis og i overensstemmelse med artikel 28 i direktiv …/…/EU [nyt MiFID] begrænse det samlede antal transaktioner fra forskellige kunder på samme tid, dog kun i tilfælde af at antallet og/eller volumen af ordrer, kunderne ønsker udført, væsentligt overstiger det normale.

3. For at sikre en effektiv værdiansættelse af aktier, depotbeviser, ETF'er, certifikater og andre lignende finansielle instrumenter og optimere investeringsselskabers mulighed for at opnå den for deres kunder bedste handel vedtager Kommissionen delegerede retsakter i overensstemmelse med artikel 41 , og efter at have hørt ESMA, vedrørende præcisering af:

a) kriterierne til bestemmelse af, om en prisstillelse er offentliggjort regelmæssigt og løbende og er let tilgængelig, samt for de måder, hvorpå investeringsselskaber kan opfylde deres forpligtelse til at offentliggøre deres prisstillelser, hvilket skal indeholde følgende muligheder: i) gennem de faciliteter, der findes på et reguleret marked, der har optaget det pågældende instrument til handel ii) gennem en godkendt offentliggørelsesordning iii) gennem egne ordninger

b) kriterierne til bestemmelse af de transaktioner, hvor udførelsen i flere værdipapirer kun udgør én transaktion, eller af de ordrer, der er underlagt andre forhold end den gældende markedspris

c) kriterierne til bestemmelse af, hvad der kan anses for usædvanlige markedsforhold, der berettiger en tilbagetrækning af prisstillelser, samt betingelserne for opdatering af prisstillelser

d) kriterierne til bestemmelse af, om antallet og/eller omfanget af ordrer, kunderne ønsker udført, i væsentligt omfang overstiger det normale, jf. stk. 2

e) kriterierne til bestemmelse af, om priserne falder inden for et offentliggjort interval, som ligger tæt på markedsvilkårene, jf. artikel 14, stk. 2.

Artikel 17

Forpligtelse til at offentliggøre bindende prisstillelser på obligationer, strukturerede finansielle produkter, emissionskvoter og derivater

1. Systematiske internalisatorer giver faste prisstillelser på obligationer og strukturerede finansielle produkter, der er optaget til handel på et reguleret marked, eller for hvilke der er offentliggjort et prospekt, emissionskvoter og derivater, som er clearingegnede eller er optaget til handel på et reguleret marked eller handles i en MHF eller en OHF, som de er systematiske internalisatorer for, og for hvilke der findes et likvidt marked som fastlagt i artikel 7 og 8, såfremt:

a) de er blevet anmodet om en prisstillelse af en kunde hos den systematiske internalisator

b) de accepterer at give en prisstillelse.

1a. Forpligtelsen i stk. 1 kalibreres i overensstemmelse med artikel 7, stk. 1, og artikel 8, stk. 4, litra aa), og der kan gives dispensation fra den, såfremt betingelserne i artikel 8, stk. 4, litra b) er opfyldt.

1b. Systematiske internalisatorer må på ethvert tidspunkt opdatere deres prisstillelser for at afspejle ændringer i markedsvilkår eller for at rette fejl. De må også trække deres prisstillelser tilbage under usædvanlige markedsforhold.

2. Systematiske internalisatorer stiller bindende priser, der afgives i henhold til stk. 1, til rådighed for andre af investeringsselskabets kunder , såfremt prisstillelsesstørrelsen ligger på eller under en størrelse, der er specifik for det finansielle instrument, og det på en objektiv og ikke-diskriminerende måde og på grundlag af deres almindelige forretningspolitik. Systematiske internalisatorer kan på grundlag af handelsmæssige overvejelser, f.eks. investors kreditværdighed, modpartsrisiko og risiko ved afregning af transaktionen, nægte at etablere en forretningsforbindelse med investorer eller afbryde en sådan.

3. Systematiske internalisatorer forpligter sig til at indgå transaktioner med andre kunder, for hvem prisstillelsen stilles til rådighed i henhold til deres forretningspolitik , når prisstillelsesstørrelsen ligger på eller under en størrelse, der er specifik for det finansielle instrument.

4. Systematiske internalisatorer må indføre ikke-diskriminerende og gennemsigtige grænseværdier for antallet af transaktioner, de forpligter sig til at indgå med kunder i henhold til en given prisstillelse.

5. De prisstillelser, der gives i henhold til stk. 1, og som ligger på eller under den størrelse, der er nævnt i stk. 2 og 3 , offentliggøres på en måde, som er let tilgængelig for andre markedsdeltagere på rimelige handelsmæssige vilkår.

6. Prisstillelserne skal være af en sådan art, at selskabet overholder sine forpligtelser i henhold til artikel 27 i direktiv …/…/EU [nyt MiFID], hvor dette er relevant, og skal afspejle de gældende markedsvilkår i forhold til priser, som transaktionerne indgås til for samme eller lignende instrumenter på regulerede markeder, MHF'er eller OHF'er.

Artikel 18

Overvågning foretaget af ESMA

1. De kompetente myndigheder og ESMA overvåger anvendelsen af artikel 17 vedrørende de størrelser, hvor prisstillelser stilles til rådighed for investeringsselskabets kunder og for andre markedsaktører i forhold til andre af selskabets handelsaktiviteter, og i hvilket omfang disse prisstillelser afspejler de gældende markedsvilkår i forhold til transaktioner i de samme eller lignende instrumenter, der finder sted på regulerede markeder, MHF'er eller OHF'er. Senest … (19) forelægger ESMA Kommissionen en rapport om anvendelsen af denne artikel. I tilfælde af væsentlig prisstillelses- og handelsaktivitet lige over den i artikel 17, stk. 3, anførte grænseværdi eller uden for de gældende markedsvilkår, forelægger ESMA Kommissionen en rapport inden denne frist.

2. Kommissionen vedtager , efter at have hørt ESMA, delegerede retsakter i overensstemmelse med artikel 41 vedrørende præcisering af de størrelser, der er specifikke for det i artikel 17, stk. 2 og 3, nævnte finansielle instrument , og ved hvilke selskaberne skal stille prisstillelser til rådighed for andre kunder og forpligte sig til at indgå transaktioner med enhver anden kunde, som har fået stillet prisstillelsen til rådighed. Indtil en højere tærskel er blevet præciseret ved hjælp af sådanne delegerede retsakter for et givent finansielt instrument, er den specifikke størrelse for det finansielle instrument 100 000 EUR.

3. Kommissionen vedtager delegerede retsakter i overensstemmelse med artikel 41 vedrørende præcisering af, hvad der udgør rimelige handelsmæssige vilkår for offentliggørelse af prisstillelser som omhandlet i artikel 17, stk. 5.

Artikel 19

Efterhandelsoffentliggørelse fra investeringsselskaber, herunder systematiske internalisatorer, for så vidt angår aktier, depotbeviser, ETF'er, certifikater og andre lignende finansielle instrumenter

1. Investeringsselskaber, som enten for egen eller for kunders regning udfører transaktioner med aktier, depotbeviser, ETF'er, certifikater eller andre lignende finansielle instrumenter, som er optaget til handel på et reguleret marked eller handles i en MHF ▐, offentliggør transaktionernes størrelse og pris, og det tidspunkt, hvor de blev indgået , så tæt på realtid som teknisk muligt . Disse oplysninger skal offentliggøres via en godkendt offentliggørelsesordning.

2. De oplysninger, der offentliggøres i henhold til stk. 1, og fristerne for oplysningernes offentliggørelse skal opfylde de krav, der fastsættes i medfør af artikel 6. Giver de foranstaltninger, der vedtages i medfør af artikel 6, mulighed for forskudt indberetning om visse kategorier af transaktioner med aktier, depotbeviser, ETF'er, certifikater eller andre lignende finansielle instrumenter, gælder denne mulighed også for sådanne transaktioner, når de udføres uden for regulerede markeder eller MHF'er ▐.

3. Kommissionen kan vedtage delegerede retsakter i overensstemmelse med artikel 41 vedrørende præcisering af følgende:

a) identifikatorer for de forskellige typer handler, der offentliggøres i henhold til denne artikel, idet der sondres mellem dem, der bestemmes ud fra faktorer, der hovedsagelig er knyttet til instrumenternes værdiansættelse, og dem, der bestemmes ud fra andre faktorer

b) elementer af den i stk. 1 fastsatte forpligtelse for transaktioner, som involverer anvendelsen af disse finansielle instrumenter til sikkerhedsstillelse, långivning eller andre formål, hvor udvekslingen af finansielle instrumenter bestemmes ud fra andre faktorer end den gældende markedsvurdering af instrumentet.

Artikel 20

Efterhandelsoffentliggørelse fra investeringsselskaber, herunder systematiske internalisatorer, for så vidt angår obligationer, strukturerede finansielle produkter, emissionskvoter og derivater

1. Investeringsselskaber, som enten for egen eller for kunders regning udfører transaktioner med obligationer og strukturerede finansielle produkter, der er optaget til handel på et reguleret marked, eller for hvilke der er offentliggjort et prospekt, eller med emissionskvoter og derivater, som er clearingegnede ▐ i overensstemmelse med artikel 5, stk. 2, i forordning (EU) nr. 648/2012 eller er optaget til handel på et reguleret marked eller handles i en MHF eller en OHF, offentliggør transaktionernes størrelse og priser samt det tidspunkt, hvor de blev indgåetgået. Disse oplysninger skal offentliggøres via en godkendt offentliggørelsesordning.

2. De oplysninger, der offentliggøres i henhold til stk. 1, og fristerne for oplysningernes offentliggørelse skal opfylde de krav, der fastsættes i medfør af artikel 10. Giver de foranstaltninger, der vedtages i henhold til artikel 10, mulighed for forskudt eller aggregeret indberetning af og/eller udeladelse af transaktionsvolumen for visse kategorier af transaktioner med obligationer, strukturerede finansielle produkter, emissi